Zemanová, Anna, poslankyňa NR SR (2022-12-19):
Ďakujem pekne. Príjemné popoludnie. Vážený pán minister, pán podpredseda, kolegovia, kolegyne. Tento zákon o obchodovaní s emisnými kvótami je v pléne Národnej rade momentálne v druhom čítaní v troch podobách. Sú na stole, máme dva poslanecké návrhy novely tohto zákona a medzitým, ako sa posúvali tieto naše poslanecké návrhy, prišiel na rad aj vládny návrh, ktorý máme v druhom čítaní, ktorý reaguje na transpozíciu rôznych európskych nariadení a je rozsiahlejšou novelou. Vzhľadom na túto situáciu som pripravila pozmeňovací návrh k tomuto vládnemu návrhu, ktorý je prekopírovaný môj poslanec alebo môjho pána poslanca Viskupiča návrh s tým rozdielom, že v našom pôvodnom poslaneckom návrhu máme, aby sa celá čiastka 70 % aplikovala naspäť do, pre producentov emisií a aby som trošku vyšla v ústrety aj informáciám alebo resp. diskusiám, kde vzišlo, že teda je to pomerne veľká zmena vzhľadom na štátny rozpočet, tak po dohode sme čiastočne ustúpili s tým, že ten nábeh bude čiastočný, to znamená, že v prvom roku by išlo o sumu 50 %, ale s tými istými pravidlami, že budú výzvy do konca roka a že sa vlastne odoberie kompetencia ministerstvu životného prostredia a ministerstvu financií zmeniť a znižovať toto percento. Čiže bude ten nábeh postupný a s tým, že ten ďalší bude až od ďalšieho roka, čiže tých ďalších 70 % účinnosť, účinnosť bude až od roku 2024. Toto je upravené následne teda v prechodnom ustanovení. Vieme, že emisie sú jedným z vážnych dôvodov urýchľovania zmeny klímy. Je dôležité, aby sme so zmenou klímy bojovali na úrovni aj miestnom, regionálnom, na území národnom, ale faktom je, že aj Európska únia sa dohodla v ostatných dňoch, je to informácia možno spred týždňa, dvoch, že sa dohodla na výraznom sprísnení a rozšírení obchodovania s emisiami ako hlavného nástroja na ochranu klímy a s tým, že kvóty sa majú sťahovať aj na vykurovanie budov a cestnú či námornú dopravu a spotrebiteľom má zmierniť dôsledky novozriadený klimatický fond. O tomto klimatickom fonde, ktorý by sa mal na tieto nové zdroje emisií vzťahovať, zatiaľ veľa informácií nemáme, v súčasnosti klimatický fond je zriadený na ministerstve pôdohospodárstva pre dopady pre poľnohospodárstvo a pôdohospodárstvo, ale faktom je, že peniaze, ktoré prichádzajú z obchodovania s emisnými kvótami momentálne na Slovensku sa sústreďujú na Environmentálnom fonde, kde z dôvodu toho, že tie prostriedky sa nečerpali v takých výškach ako ukladá aj smernica Európskej únie, tak sa tam na účte všeobecnej pokladnici vlastne nakumulovalo obrovské množstvo prostriedkov vyše jednej miliardy, ktorá nepomáha tomu, na čo bolo toto obchodovanie zriadené, ale pomáha vylepšovať bilanciu štátneho rozpočtu. Aj v situácii, kedy dochádza naozaj k prejavom, intenzívnym prejavom zmeny klímy, je dôležité, aby sme už napĺňanie Štátnej pokladnice z týchto prostriedkov ukončili a nové zdroje, ktoré budú prichádzať na Environmentálny fond, tak podľa tých pravidiel, ktoré sú v súčasnosti nastavené, aby naozaj sa tie prostriedky, ktoré prídu, použili na zmierňovanie emisií, teda to znamená tej mitigácie, ale aj na adaptáciu v tých pravidlách, ako sú v súčasnosti nastavené, tie v rámci zákona o Environmentálnom fonde momentálne nemeníme. Je možné, že tá diskusia príde aj v súvislosti s tým, čo som povedala v úvode, že Európska únia uvažuje, že teda tieto kvóty sa budú vzťahovať, tieto kvóty sa budú vzťahovať aj na emisie z vykurovania budov, cestnú či námornú dopravu. Toľko také moje sprievodné slovo. A teraz dovoľte, aby som prečítala pozmeňujúci a doplňujúci návrh poslankyne Národnej rady Slovenskej republiky Anny Zemanovej k vládnemu návrhu zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov, tlač 1235. 1. V čl. I sa za 37. bod sa vkladajú nový 38. až 41. bod, ktoré znejú: „38. V § 18 odsek 7 znie: „(7) Výška použiteľného ročného výnosu z dražieb kvót na účely podľa odseku 4 je 70 %.“ 39. V § 18 sa vypúšťa odsek 8. Doterajšie odseky 9 až 16 sa označujú ako odseky 8 až 15. 40. V § 18 odsek 10 znie: „(10) Environmentálny fond zverejňuje do 31. decembra kalendárneho roka výzvy na poskytovanie finančných prostriedkov na účely podľa odseku 4 v sume zodpovedajúcej sume použiteľného výnosu z dražieb kvót v príslušnom kalendárnom roku. Suma podľa prvej vety sa môže zvýšiť najviac o nevyčerpanú sumu za predchádzajúce kalendárne roky.“ Poznámka pod čiarou k odkazu 17 sa vypúšťa. V § 18 ods. 15 sa slová „odseku 14“ nahrádzajú slovami „odseku 13“.“ Nasledujúce body v čl. I sa primerane prečíslujú. 2. V čl. I sa za 53. bod sa vkladá nový 54. bod, ktorý znie: „54. V § 26 ods. 1 písm. q) sa slová „ods. 11“ nahrádzajú slovami „ods. 10“.“. Nasledujúce body v čl. I sa primerane prečíslujú. 3. V čl. I sa za 54. bod sa vkladá nový 55. bod, ktorý znie: „55. V § 26 ods. 1 písm. s) sa slová „ods. 16“ nahrádzajú slovami „ods. 15“.“ Nasledujúce body v čl. I sa primerane prečíslujú. 4. V čl. I sa za 77. bod vkladá nový 78. bod, ktorý znie: „78. Za § 38b sa vkladá § 38c, ktorý vrátane nadpisu znie: „§ 38c Prechodné ustanovenie k úpravám účinným dňom vyhlásenia Výška použiteľného ročného výnosu z dražieb kvót na účely podľa § 18 ods. 4 je do 31. decembra 2023 50 %. Ustanovenie § 18 ods. 7 sa do 31. decembra 2023 nepoužije.“.“ Nasledujúce body v čl. I sa primerane prečíslujú. Ďakujem pekne. Skončila som čítanie pozmeňujúceho a doplňujúceho návrhu.